Toinen, oikeudellisia epäselvyyksiä aiheuttava säännös liittyy yritysten myrkytystietokeskuksille kiireellisiä terveydenhuollon vastatoimia varten toimittamiin ilmoituksiin. On erittäin tärkeää, että myrkytystietokeskuksilla on hätäpuheluihin vastatessaan kaikki tarvittavat tiedot seosten koostumuksesta, jotta ne voivat antaa selkeitä ohjeita kuluttajille ja terveydenhuollon ammattilaisille. Vaikka CLP-asetuksessa säädetään jatkokäyttäjien ja maahantuojien velvollisuudesta toimittaa tarvittavat tiedot kiireellisiä terveydenhuollon vastatoimia varten, asetuksessa ei erikseen säädetä velvoitteista jakelijoille, jotka joko toimittavat kyseisiä seoksia rajojen yli tai nimeävät tai merkitsevät seoksen uudelleen. Säätämällä tällaisesta velvoitteesta estetään puutteet myrkytystietokeskuksille toimitettavissa tiedoissa.

Kestävyyttä edistävässä kemikaalistrategiassa tuontikemikaalit ja verkkomyynti on yksilöity erityisenä haasteena ja ensisijaisena alueena, johon toimia tulee kohdentaa. Monet EU:ssa verkkokauppojen kautta myytävät kemikaalit ja erityisesti EU:n ulkopuolelle sijoittuneiden toimijoiden myymät ja EU:n markkinoille saatetut kemikaalit eivät täytä lakisääteisiä vaatimuksia. Kun kemikaalit on luokiteltu ja merkitty virheellisesti, kuluttajat eivät saa asianmukaista tietoa vaaroista, mikä viime kädessä johtaa virheelliseen käyttöön, varastointiin tai hävittämiseen. Jotta voidaan saavuttaa kuluttajansuojaa ja ihmisten terveyden ja ympäristön suojelua koskevat tavoitteet ja varmistaa CLP-asetuksen vaatimusten noudattaminen EU:ssa, CLP-asetuksessa velvoitetaan toimittajat varmistamaan, että aineet tai seokset, myös ne, joita myydään verkossa etämyynnin välityksellä, täyttävät erityisesti CLP-asetuksen luokitusta, merkintöjä ja pakkaamista koskevat vaatimukset. Lisäksi verkkotarjouksissa ja -mainoksissa ei useinkaan esitetä vaaratietoja, minkä vuoksi kuluttajat eivät välttämättä pysty tekemään tietoon perustuvia valintoja verkkotarjouksen hyväksymisen yhteydessä tai tutustuessaan mainostettuun kemikaaliin. Kemikaalien merkinnät olisi asetettava saataville ennen markkinoille saattamista myyntitavasta riippumatta.

Oikea vaaraluokitus määrittää muun muassa toimitusketjuun kuuluvien kemikaalien asianmukaiset merkinnät ja pakkaukset erityisesti työntekijöiden, kuluttajien ja ympäristön suojelemiseksi mutta myös sisämarkkinoiden moitteettoman toiminnan mahdollistamiseksi. Noin 55 prosenttia EU:n kansalaisista katsoo, ettei heillä ole riittävästi tietoa kulutustavaroiden sisältämien kemikaalien mahdollisista vaaroista. Tämä johtuu osittain siitä, että tiettyjen varoitusmerkkien, varoitusetikettien ja varoitusten merkitystä ei ymmärretä, mikä on suurelta osin seurausta merkintöjen heikosta luettavuudesta, yksityiskohtaisista tiedoista, teknisestä kielestä ja liian pienestä kirjasinkoosta. Tämän ehdotuksen tarkoituksena on tehdä merkinnöistä kuluttajaystävällisempiä, keventää toimittajien taakkaa ja helpottaa täytäntöönpanoa selkeyttämällä sääntöjä ja säätämällä poikkeuksista selkeästi. Näiden tavoitteiden saavuttamiseksi ehdotuksessa selvennetään täyttömyynnin käsitettä ja otetaan käyttöön säännöksiä, joilla helpotetaan taitettavien varoitusetikettien käyttöä, sekä varoitusten muotoon liittyviä vähimmäissäännöksiä, joilla parannetaan merkintöjen luettavuutta kuluttajien kannalta. Lisäksi säädetään eräistä pakkausmerkintöjä koskevista poikkeuksista, jotka koskevat ilman pakkausta toimitettavia kemikaaleja (esimerkiksi huoltoasemilla myytävä polttoaine), erittäin pienissä pakkauksissa olevia kemikaaleja (esimerkiksi kynien alle 10 ml:n säiliöt), irtotavarana toimitettavia ja vain lievästi vaarallisia kemikaaleja sekä ampumatarvikkeita tietyissä erityisolosuhteissa.

Toiseksi Euroopan kemikaaliviraston luokitusten ja merkintöjen luettelossa, jäljempänä ’luettelo’, on suuri määrä virheellisiä ja vanhentuneita aineiden luokituksia ja samaan aikaan useita erilaisia luokituksia samasta aineesta. Lisäksi lähes 60 prosenttia yrityksistä on tehnyt useampia ilmoituksia saman aineen luokituksesta. Virheellisten, vanhentuneiden ja/tai poikkeavien luokitusten seurauksena kemikaalien käyttäjien saamat tiedot ovat puutteellisia, mikä saattaa lisätä heidän altistumistaan kyseisille kemikaaleille.

Unioni on yleisesti ottaen onnistunut luomaan tehokkaat kemikaalien sisämarkkinat. Jäljempänä kuvatut CLP-asetuksen heikkoudet tai puutteet estävät kuitenkin kuluttajia, yrityksiä ja viranomaisia suojautumasta täysin vaarallisten kemikaalien aiheuttamilta vaaroilta. EU on sitoutunut kestävän kehityksen Agenda 2030 -toimintaohjelmaan ja sen kestävän kehityksen tavoitteisiin, ja tällä ehdotuksella edistetään useita kestävän kehityksen tavoitteita, mukaan lukien ne, joilla varmistetaan terveys ja hyvinvointi, vastuullinen kuluttaminen sekä puhdas vesi ja sanitaatio.

Aloitetta koskevassa vaikutustenarvioinnissa on arvioitu CLP-asetuksen ehdotetun tarkistuksen vaikutuksia. Vaikutustenarvioinnissa on tehty sekä laadullinen että määrällinen arviointi. Ne osoittavat, että ehdotus on oikeasuhteinen eli että ympäristöhyödyt ja yhteiskunnalliset hyödyt ovat huomattavasti suuremmat kuin aiheutuneet kustannukset.

Useilla muilla Euroopan vihreän kehityksen ohjelman piiriin kuuluvilla poliittisilla aloitteilla varmistetaan, että kuluttajat saavat ajantasaista tietoa kulutustuotteiden vaikutuksista ihmisten terveyteen ja/tai ympäristöön. Kestävien tuotteiden ekologista suunnittelua koskeva asetusehdotus pyrkii sääntelemään kulutustavaroita useiden kestävyysnäkökohtien perusteella. Kemikaaliturvallisuus ei kuitenkaan kuulu sen soveltamisalaan. Näin ollen tämä tarkistusehdotus täydentää kestävien tuotteiden ekologista suunnittelua koskevaa asetusehdotusta siltä osin kuin on kyse siitä, että kuluttajat saavat tietoa tuotteissa esiintyvien kemikaalien vaaroista. Ehdotuksella parannetaan myös tuotetietojen tarjoamista digitaalisesti, erityisesti digitaalisen tuotepassin avulla, jolla kerätään tietoa tuotteesta ja sen arvoketjusta. Digitaalisen tuotepassin merkitys on erityisen suuri digitaalisten merkintöjen käyttöönoton kannalta, koska se tarjoaa mahdollisen menetelmän tuotetietojen toimittamiseksi digitaalisessa muodossa. Yleisenä periaatteena, joka ohjaa sitä, mitä tietoja voitaisiin ilmoittaa sähköisesti, on kuitenkin varmistaa, että kaikki tiedot, jotka liittyvät suoraan käyttäjien turvallisuuteen ja ympäristönsuojeluun (eli tiedot eivät ole päällekkäisiä, tarpeettomia tai vain vähän lisäarvoa tuottavia), ovat fyysisessä varoitusetiketissä, joka on saatavilla kaikissa olosuhteissa.

Kestävyyttä edistävässä kemikaalistrategiassa kehotetaan vahvistamaan kemikaalien rekisteröinnistä, arvioinnista, lupamenettelyistä ja rajoituksista annettua asetusta (REACH-asetusta) ja CLP-asetusta, jotka ovat kemikaalien sääntelyn kulmakiviä EU:ssa. Niitä olisi myös täydennettävä soveltamalla kemikaalien arviointiin ja hallintaan johdonmukaisia lähestymistapoja voimassa olevassa alakohtaisessa lainsäädännössä, erityisesti kulutustavaroiden osalta. CLP-asetuksen painopiste on sellaisten kemikaalien luokittelussa, jotka ovat vaarallisia eli joilla on haittavaikutuksia ihmisten terveyteen tai ympäristöön tai fysikaalisia haittavaikutuksia, sekä näistä vaaroista tiedottamisessa kemikaalien käyttäjille ja päätöksentekijöille (kuluttajat, teollisuus ja viranomaiset).

CLP-asetusta ja muita EU:n säädöksiä arvioitiin vuonna 2019. Toimivuustarkastuksen yleisenä päätelmänä oli, että EU:n kemikaalilainsäädäntö, CLP-asetus mukaan luettuna, täyttää asetetut tavoitteet. Lisäarvo EU:n tason toimenpiteistä on huomattava ja sen merkitys on edelleen suuri. Rekisteröidyt terveys- ja ympäristövaikutusten välttämiseen liittyvät hyödyt (terveydenhuollon kustannukset, tuottavuuden menetykset, kärsimys ja ennenaikaiset kuolemat, kunnostamiskustannukset sekä ympäristö- ja ekosysteemipalvelujen heikentyminen) olivat merkittäviä. Toimivuustarkastuksessa havaittiin myös joitakin merkittäviä ongelmia ja heikkouksia, jotka estävät CLP-asetuksen täyden potentiaalin hyödyntämisen. Arvioinnissa nostettiin esiin mahdollisia alueita, joihin toimia kannattaa kohdentaa:

Tämä tarkistusehdotus on lainsäädäntöehdotus. CLP-asetus on hyväksytty yhteispäätösmenettelyllä, minkä vuoksi sen tarkistaminen on hyväksyttävä tavallista lainsäätämisjärjestystä noudattaen. Siinä säilytetään toimintatavan valinta sellaisenaan sovellettavaksi ja velvoittavaksi EU:n asetukseksi. CLP-asetuksen liitteitä on muutettu useita kertoja aiemmin, mutta tässä ehdotuksessa on kyse artiklaosan ja tarvittaessa siihen liittyvien liitteiden kohdennetusta tarkistamisesta. Vaikka komissiolle on CLP-asetuksessa annettu valtuudet muuttaa CLP-asetuksen tiettyjä artikloita ja liitteitä niiden mukauttamiseksi tekniikan ja tieteen kehitykseen, tähän lainsäädäntöehdotukseen on hyväksymismenettelyn helpottamiseksi sisällytetty useita muutoksia näihin artikloihin ja liitteisiin, sillä ne liittyvät niihin viittaaviin muutettuihin säännöksiin.

Vaikutustenarviointi tehtiin, ja sääntelyntarkastelulautakunta antoi myönteisen lausunnon tietyin varauksin. Sääntelyntarkastelulautakunta totesi, että raportissa on edelleen puutteita, jotka liittyvät erityisesti kustannuksiin ja hyötyihin, niiden johtamisessa käytettyyn menetelmään ja parhaaksi arvioidun vaihtoehdon oikeasuhteisuuden perusteluihin. Vaikutustenarviointia on tarkistettu, jotta saadut kommentit voidaan huomioida täysimääräisesti.

Digitaaliset merkinnät: Huolestuttavana pidettiin sitä, etteivät kaikki tuotteiden käyttäjät välttämättä pysty käyttämään digitaalisessa muodossa olevia tietoja. Yleisesti pidettiin kuitenkin hyväksyttävänä, että joitakin tietoja voitaisiin antaa ainoastaan digitaalisesti, esimerkiksi keinona täydentää vaaroista tiedottamista. Viranomaisten kanta oli todennäköisimmin, että tietojen pakollisella antamisella digitaalisesti perinteisen fyysisen varoitusetiketin sijaan voisi olla merkittäviä kielteisiä terveys-, turvallisuus- ja ympäristövaikutuksia. Kaikkien sidosryhmien edustajat katsoivat, että terveyden ja ympäristön suojelun kannalta olennaisen tärkeät tiedot on annettava edelleen pakkaukseen kiinnitettävässä varoitusetiketissä. He totesivat, että varsinkin ainutkertainen koostumustunniste (UFI), vaaralauseke, huomiosana ja varoitusmerkki olisi säilytettävä pakkaukseen kiinnitettävässä varoitusetiketissä.

Yritysten edustajat kannattivat taitettavien varoitusetikettien laajempaa käyttöä, koska ne mahdollistavat mittakaavaeduista hyötymisen erityisesti silloin, kun kemikaalin jakelua on myös väkimäärältään pienissä jäsenvaltioissa. Kansalliset viranomaiset selittivät kuitenkin, että monikieliset varoitusetiketit vaikeuttavat merkintöjen lukemista tärkeiden turvallisuus- ja vaaratietojen kustannuksella. Kuluttajajärjestöjen näkemykset olivat tältä osin samanlaisia. Ne ehdottivat kielten lisäämistä vain, jos varoitusetiketissä on riittävästi tilaa sen jälkeen, kun tärkeät turvallisuus- ja vaaratiedot on esitetty helposti luettavassa muodossa.

Parhaaksi arvioidun toimintavaihtoehdon (vaihtoehtojen 1.1, 1.2, 1.3, 2.2, 2.3, 3.2 ja 3.3 yhdistelmä) valintaperusteena oli, että sillä on merkittäviä ja myönteisiä terveys- ja ympäristövaikutuksia ja samalla kielteisiä taloudellisia vaikutuksia on vain vähän (kun otetaan huomioon kaikki arvioidut toimintavaihtoehdot).

Ensimmäinen on ottaa käyttöön etämyyntiä, johon myös verkkomyynti kuuluu, koskevat säännökset ja säätää selkeät vastuut, jotka koskevat kaikkia asianomaisia toimijoita. Tätä varten toimittajan on varmistettava kaikessa verkkomyynnissä, että EU:n markkinoille etämyynnin kautta saatettu aine tai seos täyttää CLP-asetuksen vaatimukset, erityisesti sen luokitusta, merkintöjä ja pakkaamista koskevat vaatimukset. Tavoitteena on varmistaa korkeatasoinen ihmisten terveyden ja ympäristön suojelu, muun muassa helpottamalla lainsäädännöllisten vaatimusten täytäntöönpanoa.

Lisäksi yritysten omaa aineiden itseluokitusta kehitetään ottamalla käyttöön tehokkaampia kannustimia ja yrityksiä koskevia luokittelusäännöksiä kolmella eri toimenpiteellä: yksi on asettaa saataville kemikaaliviraston luettelossa olevien ilmoitettujen luokitusten eroavuuksien syyt, toinen on julkaista ilmoittajien nimet ja kolmas on vaatimus päivittää luokitusilmoitukset varhaiseen määräaikaan mennessä.

Sääntelyn parantamista koskevan komission sitoumuksen mukaisesti ehdotus on laadittu osallistavasti ja avoimessa ja jatkuvassa yhteistyössä sidosryhmien kanssa. Oikean tasapainon saavuttamiseksi myös ulkopuolinen palaute ja tarkastelu on huomioitu ehdotuksessa.

Lisäksi vaikutustenarvioinnissa yksilöitiin muita hyötyjä, joiden laskennallista suuruutta on kuitenkin hankala määrittää, kuten mikä on yksittäisen kemikaalin osuus sairauksien ilmaantuvuudesta ja esiintyvyydestä sekä kuolleisuudesta. Parhaaksi arvioidun vaihtoehdon hyödyt ihmisten terveydelle ja ympäristölle ovat kuitenkin seurausta ihmisten ja ympäristön vähäisemmästä altistumisesta vaarallisille aineille. Säästöt julkisissa terveydenhuoltojärjestelmissä ja puhdistusohjelmissa voivat muodostaa merkittävän osan säästöistä hormonaalisten sairauksien kustannuksissa, joiden arvioidaan olevan yli 300 miljoonaa euroa vuodessa.

Muutoksella 10 artiklan edellytetään, että valmistajat, maahantuojat ja jatkokäyttäjät määrittävät välittömän myrkyllisyyden estimaatit, joiden perusteella voidaan laskea kynnysarvot, jotka saavutettuaan aine tai seos luokitellaan välittömästi myrkylliseksi. Jos on olemassa erityisiä välittömän myrkyllisyyden estimaatteja niille vaaraluokille, joihin kuuluvilla aineilla on yhdenmukaistettu luokitus ja merkinnät (CLP-asetuksen liitteessä VI olevan 3 osan taulukossa 3 olevat nimikkeet), valmistajat, maahantuojat tai jatkokäyttäjät eivät saa määrittää välittömän myrkyllisyyden estimaatteja. Lisäksi selvennetään pitoisuusrajojen soveltamissääntöjä, kun seoksen luokitus perustuu siinä olevan tunnistetun epäpuhtauden, lisäaineen tai yksittäisen aineosan vaarallisuuteen.

Asetuksen 4 artiklan 10 kohtaan tehtävän muutoksen perusteella unioniin sijoittautuneen toimittajan on varmistettava, että markkinoille saattamisen hetkellä aine tai seos vastaa CLP-asetuksessa säädettyjä vaatimuksia. Tämä vaatimus koskee myös etämyyntiä. Säännöksellä parannetaan CLP-asetuksen noudattamista ja täytäntöönpanon valvontaa ja varmistetaan ihmisten terveyden ja ympäristön suojelun korkea taso. Jotta vältettäisiin tilanteet, joissa kuluttajasta tulee oikeudellisesti ja tosiasiallisesti maahantuoja, kun hän hankkii aineen tai seoksen etämyynnin kautta EU:n ulkopuolelle sijoittautuneelta talouden toimijalta, 4 artiklan 10 kohtaan tehdyssä muutoksessa täsmennetään, että EU:ssa toimiva toimittaja, joka varmistaa, että kyseinen aine tai seos täyttää CLP-asetuksessa asetetut vaatimukset, on teollinen tai ammatillinen toimija.

ED-, PBT-, vPvB-, PMT- ja vPvM-aineita koskeviin uusiin vaaraluokkiin liittyvät kriteerit voidaan ottaa erikseen käyttöön delegoidulla säädöksellä, koska ne ovat itsenäisiä. Uusien vaaraluokkien käyttöönottoa koskevan delegoidun säädöksen oikea-aikainen hyväksyminen edeltää neuvotteluprosessia (ja tämän ehdotuksen lopullista hyväksymistä) ja helpottaa myös neuvotteluja näiden vaaraluokkien sisällyttämisestä YK:n kemikaalien maailmanlaajuisesti yhdenmukaistettuun luokitus- ja merkintäjärjestelmään (GHS). EU on tehnyt ehdotuksen uusien vaaraluokkien ottamisesta käsittelyyn vuosien 2023–2024 GHS-työohjelmassa. Tämä korostaa EU:n roolia maailmanlaajuisena edelläkävijänä terveyden ja ympäristön suojelun alalla. Se edistää CLP-asetuksen tavoitetta suojella ihmisten terveyttä ja ympäristöä kaikkein vaarallisimmilta aineilta ja varmistaa samalla kemikaalien sisämarkkinoiden moitteettoman toiminnan. Lisäksi ED-aineiden vaaraluokkien hyväksyminen delegoidulla säädöksellä on vastaus neuvoston ja Euroopan parlamentin komissiolle esittämiin kehotuksiin ryhtyä nopeasti toimiin hormonaalisia haitta-aineita koskevien kriteerien hyväksymiseksi. Euroopan parlamentti kehotti komissiota ”toteuttamaan nopeasti kaikki tarvittavat toimet, joilla varmistetaan ihmisten terveyden ja ympäristön korkeatasoinen suojelu hormonaalisilta haitta-aineilta”. Neuvosto kehotti kesäkuussa 2019 antamissaan päätelmissä toteuttamaan toimet kiireellisesti. Lisäksi 15. maaliskuuta 2021 annetuissa neuvoston päätelmissä, joissa ilmaistiin nimenomainen tuki uusien vaarakriteerien käyttöönotolle, kehotettiin panemaan kestävyyttä edistävä kemikaalistrategia täytäntöön täysimääräisesti ”ilman aiheetonta viivytystä”.

Vaikka komissiolla on valta antaa delegoitu säädös edellä mainittuja tarkistuksia varten, muut muutoskokonaisuuden toimenpiteet koskevat artikloja, joista komission on tehtävä lainsäädäntöehdotus tavallista lainsäätämisjärjestystä noudattaen. Merkintöjä koskeviin säännöksiin tehtävät muutokset ovat tästä hyvä esimerkki. Toimenpiteiden johdonmukaisuuden varmistamiseksi komissio on päättänyt sisällyttää tähän lainsäädäntöehdotukseen kaikki toimenpiteet eli muutokset niin CLP-asetuksen keskeisiin osiin kuin tiettyihin muihinkin osiin. Näin varmistetaan avoin ja tehokas keskustelu toimenpidepaketista ja mahdollistetaan toisiaan täydentävien toimenpiteiden välinen synergia. Lisäksi kaikkien muutosehdotusten yhdistäminen parantaa oikeudellista selkeyttä kaikkien osapuolten kannalta. Tällä ei kuitenkaan ole vaikutusta CLP-asetuksen 53 artiklan 1 kohdan nojalla komissiolle annettuun valtuutukseen, joka tulisi säilyttää tulevien muutosten osalta.

Muutos 53 c artiklaan liittyy komission velvollisuuteen antaa erillisiä delegoituja säädöksiä kunkin sille CLP-asetuksen nojalla siirretyn säädösvallan osalta. Muutoksella mahdollistetaan liitteessä VI olevan 1 ja 2 osan muuttaminen yhdessä kyseisen liitteen 3 osan kanssa yhdellä delegoidulla säädöksellä, kun tarkoituksena on yhdenmukaistaa aineen tai aineiden ryhmän luokitus.

Muutoksella 48 artiklaan erotetaan toisistaan vaarallisten kemikaalien markkinointiin ja myyntiin liittyvä mainonta ja etämyyntitarjoukset. Siinä säädetään, että vaarallisten aineiden ja tiettyjen seosten mainoksissa on vaaraluokan lisäksi oltava varoitusmerkki, huomiosana ja vaaralausekkeet. Asetukseen lisätyssä uudessa 48 a artiklassa säädetään, että etämyyntitarjouksissa on käytettävä vaadittuja merkintöjä.

Muutoksella 42 artiklan 1 kohtaan säädetään, että ilmoittajan tunnistetiedot on asetettava julkisesti saataville, jollei asianmukaisesti perustelluista luottamuksellisuutta koskevista pyynnöistä muuta johdu. Jos kyseessä on ryhmäilmoitus, ainoastaan ryhmän jäsenten puolesta toimivan ilmoittajan tunnistetiedot on asetettava julkisesti saataville.

Muutoksella 37 artiklaan jäsenvaltioiden toimivaltaisille viranomaisille sekä valmistajille, maahantuojille ja jatkokäyttäjille tällä hetkellä annetun oikeuden lisäksi myös komissio valtuutetaan käynnistämään yhdenmukaistettua luokitusta ja merkintöjä koskeva menettely. Tällaisessa tapauksessa asiakirja-aineistot laatii joko kemikaalivirasto tai elintarviketurvallisuusviranomainen. Mahdollisuus tehdä yhdenmukaistettua luokitusta ja merkintöjä koskevia ehdotuksia samanaikaisesti useille eri aineille lisätään korvaamalla yksikkömuotoiset viittaukset ”aineeseen” monikolla ”aineet”. Selvennetään, että 37 artiklan mukaiseen yhdenmukaistettua luokitusta ja merkintöjä koskevaan menettelyyn voi tarvittaessa sisältyä välittömän myrkyllisyyden estimaatteja. Ehdotuksessa 37 artiklaan lisätään 7 ja 8 kohta, joilla lisätään komission velvoite antaa delegoituja säädöksiä liitteen VI muuttamiseksi siten, että kyseisessä liitteessä olevan 3 osan taulukkoon 3 sisällytetään aineet, jotka on REACH-asetuksen mukaisesti sisällytetty mahdollisten ED-, PBT- tai vPvB-aineiden luetteloon ja joita ei ole hyväksytty kasvinsuojeluaineista annetun asetuksen ja biosidivalmisteasetuksen nojalla tai jotka on hyväksytty poikkeusedellytysten täyttämisen vuoksi.

Uusissa 34 a ja 34 b artiklassa vahvistetaan digitaalisia merkintöjä koskevat säännöt. Vain sellaiset merkinnät, jotka eivät ole välttämättömiä terveyden ja turvallisuuden sekä ympäristön suojelun kannalta ja jotka eivät ole GHS-järjestelmän mukaan pakollisia, voidaan antaa ainoastaan digitaalisessa varoitusetiketissä. Digitaalisen varoitusetiketin on täytettävä tietyt vaatimukset. Digitaalisen varoitusetiketin on esimerkiksi oltava sellainen, että sitä voidaan hakea, se on käyttäjien saatavilla enintään kahdella napsautuksella eikä se saa jäljittää käyttäjätietoja. Komissiolle olisi siirrettävä valta antaa 53 artiklan 1 kohdan mukaisesti delegoituja säädöksiä, joilla muutetaan yksinomaan digitaalisesti annettavat merkinnät vastaamaan tekniikan ja tieteen kehitystä sekä digitaalivalmiuksia.

Muutoksilla 29 artiklaan ja liitteessä I olevaan 1.5 jaksoon vahvistetaan erityiset merkintäsäännöt, jotka koskevat erittäin pienissä säiliöissä olevia aineita ja seoksia; jos säiliö on niin pieni, ettei näitä vaatimuksia voida täyttää, merkintävaatimuksista voidaan poiketa erityisten sääntöjen mukaisesti. Samassa yhteydessä säädetään myös kuluttajille irtotavarana myytävien kemikaalien merkinnöistä. Lisäksi asevoimien taisteluvyöhykkeillä käyttämät ampumatarvikkeet on tietyin edellytyksin vapautettu merkintävaatimuksista.

(10)Toimittajilla on velvollisuus päivittää aineen tai seoksen varoitusetiketit, jos kyseisen aineen tai seoksen luokitus tai merkinnät ovat muuttuneet. Tämän velvoitteen täytäntöönpanon helpottamiseksi olisi kyseisen velvoitteen täyttämiselle vahvistettava määräaika. Vastaava velvoite on asetettu rekisteröijille komission täytäntöönpanoasetuksessa (EU) 2020/1435. Jos uusi vaaraluokka täydentää olemassa olevaa vaaraluokkaa tai edustaa tiukempaa vaaraluokkaa tai -kategoriaa tai jos 25 artiklan nojalla edellytetään uusia täydentäviä merkintöjä, merkintöjen päivittämisen määräajaksi olisi asetettava kuusi kuukautta siitä päivästä, jona kyseisen aineen tai seoksen luokitusta koskevan uuden arvioinnin tulokset saatiin, jos luokitusta mukautetaan uuden arvioinnin tulosten perusteella. Jos luokituksen vaaraluokka tai -kategoria päivitetään lievemmäksi eikä tästä seuraa luokitusta uuteen vaaraluokkaan tai uusia täydentäviä merkintävaatimuksia, varoitusetikettien päivittämisen määräaika olisi edelleen oltava 18 kuukautta siitä päivästä, jona kyseisen aineen tai seoksen luokituksesta tehdyn uuden arvioinnin tulokset saatiin. Lisäksi olisi selvennettävä, että yhdenmukaistetun luokituksen ja merkintöjen tapauksessa määräajaksi merkintätietojen päivittämiselle olisi asetettava kyseisen aineen uutta tai muutettua luokitusta ja merkintöjä koskevien säännösten soveltamispäivä, joka on yleensä 18 kuukautta kyseisten säännösten voimaantulopäivästä. Sama koskee muutoksia, jotka johtuvat muista delegoiduista säädöksistä, jotka on annettu tekniikan ja tieteen kehitykseen mukautumisen vuoksi, esimerkiksi YK:n kemikaalien maailmanlaajuisesti yhdenmukaistetun luokitus- ja merkintäjärjestelmän (GHS) uusien tai muutettujen säännösten täytäntöönpanon seurauksena.

(9)Asetuksen (EY) N:o 1272/2008 liitteessä II olevassa 2 osassa vahvistetaan säännöt, jotka koskevat lisävaaralausekkeita, jotka on sisällytettävä tiettyjen kyseisessä liitteessä olevassa 2 osassa lueteltujen seosten varoitusetikettiin. Koska nämä lausekkeet antavat tietyissä tapauksissa tärkeää lisätietoa, niitä olisi sovellettava kaikkiin liitteessä II olevassa 2 osassa tarkoitettuihin seoksiin riippumatta siitä, onko ne luokiteltu tai sisältävätkö ne jotakin luokiteltua ainetta.

(7)Kun on kyse ampumatarvikkeista, joita voidaan pitää aineina tai seoksina, ne on varustettava varoitusetiketillä, joka kiinnitetään ainetta tai seosta sisältävän pakkauksen pinnalle (sisäpakkaus), joka on tavallisesti ampumatarvikepatruuna. Varoitusetiketin kiinnittäminen patruunaan voi kuitenkin vaarantaa käyttäjän turvallisuuden, koska etiketti voi haitata ampumatarvikkeen moitteetonta toimintaa ja vahingoittaa ampuma-asetta. Sen vuoksi olisi sallittava, että tällaisissa ampumatarvikkeissa varoitusetiketti voitaisiin kiinnittää sisäpakkausta ympäröivään pakkaukseen. Lisäksi yksinomaan kansallisten puolustusvoimien taisteluvyöhykkeillä käyttämät merkityt ampumatarvikkeet saattavat tietyissä tilanteissa aiheuttaa kohtuuttoman turvallisuusriskin lastille, sotilaille ja henkilöstölle, jos riittävää naamiointia ei voida varmistaa. Tällaisissa tapauksissa on tarpeen säätää poikkeuksesta merkintävaatimuksiin ja sallia vaihtoehtoisia tapoja ilmoittaa vaaratiedot.

(3)Yleensä ei ole mahdollista arvioida riittävän hyvin seoksen tai useammasta ainesosasta koostuvan aineen ihmisten terveyteen tai ympäristöön vaikuttavia hormonitoimintaa häiritseviä ominaisuuksia eikä hidasta hajoamista, biokertyvyyttä tai kulkeutumista kyseistä seosta tai ainetta koskevien tietojen perusteella. Sen vuoksi seoksen yksittäisiä aineita tai useammasta ainesosasta koostuvan aineen yksittäisiä ainesosia koskevia tietoja olisi tavallisesti käytettävä perustana kyseisten useammasta ainesosasta koostuvien aineiden tai seosten vaarojen tunnistamisessa. Joissakin tapauksissa myös näitä useammasta ainesosasta koostuvia aineita koskevilla tiedoilla voi kuitenkin olla merkitystä. Näin on erityisesti silloin, kun kyseiset tiedot osoittavat ihmisten terveyteen tai ympäristöön vaikuttavia hormonitoimintaa häiritseviä ominaisuuksia sekä hidasta hajoamista, biokertyvyyttä ja kulkeutumista tai jos ne tukevat yksittäisiä ainesosia koskevia tietoja. Siksi näissä tapauksissa on tarkoituksenmukaista käyttää useammasta ainesosasta koostuvia aineita koskevia tietoja.

(2)Toksikologiselta kannalta aineet, joissa on useampi kuin yksi ainesosa, jäljempänä ’useammasta ainesosasta koostuva aine’, eivät eroa kahdesta tai useammasta aineesta koostuvista seoksista. Eläinkokeiden rajoittamiseksi annetun Euroopan parlamentin ja neuvoston asetuksen (EY) N:o 1907/2006 13 artiklan mukaisesti tiedot useammasta ainesosasta koostuvista ainesta on tuotettava samoin ehdoin kuin mitä tahansa muuta ainetta koskevat tiedot, kun taas tietoja aineen yksittäisistä ainesosista ei yleensä tuoteta, paitsi jos yksittäiset ainesosat ovat myös itsessään rekisteröityjä aineita. Jos tiedot yksittäisistä ainesosista ovat saatavilla, useammasta ainesosasta koostuvat aineet olisi arvioitava ja luokiteltava samojen luokitussääntöjen mukaisesti kuin seokset, ellei asetuksen (EY) N:o 1272/2008 liitteessä I ole erityissäännöstä useammasta ainesosasta koostuvista aineista.

(1)Globalisaation, tekniikan kehityksen ja uusien myyntitapojen, kuten verkkomyynnin, mukana pysymiseksi on tarpeen mukauttaa Euroopan parlamentin ja neuvoston asetusta (EY) N:o 1272/2008. Asetuksessa lähdetään siitä oletuksesta, että kaikki toimitusketjun vastuulliset toimijat ovat sijoittautuneet unioniin, mutta käytännössä unionin ulkopuolelle sijoittautuneet talouden toimijat myyvät kemikaaleja verkossa suoraan suurelle yleisölle unionissa. Tämän seurauksena lainvalvontaviranomaiset eivät pysty valvomaan asetuksen (EY) N:o 1272/2008 noudattamista niiden talouden toimijoiden kohdalla, jotka eivät ole sijoittautuneet unioniin. Niinpä on aiheellista edellyttää, että on olemassa unioniin sijoittautunut toimittaja, joka varmistaa, että kyseinen aine tai seos täyttää kyseisessä asetuksessa säädetyt vaatimukset, kun se saatetaan markkinoille, ja että tämä vaatimus koskee myös etämyyntiä. Tällä säännöksellä parannetaan asetuksen (EY) N:o 1272/2008 noudattamista ja täytäntöönpanon valvontaa ja varmistetaan siten ihmisten terveyden ja ympäristön suojelun korkea taso. Jotta vältetään tilanteet, joissa kuluttajasta tulee oikeudellisesti ja tosiasiallisesti maahantuoja, kun hän hankkii aineen tai seoksen etämyynnin kautta unionin ulkopuolelle sijoittautuneelta talouden toimijalta, on tarpeen täsmentää, että toimittaja, joka varmistaa, että kyseinen aine tai seos täyttää kyseisessä asetuksessa asetetut vaatimukset, on teollinen tai ammatillinen toimija.

(11)Asetuksessa (EY) N:o 1272/2008 sallitaan taitettavien varoitusetikettien käyttö vain, jos varoitusetikettien käyttöä koskevia yleisiä sääntöjä ei voida täyttää pakkauksen muodon tai sen pienen koon vuoksi, mutta siinä ei säädetä varoitusetikettien vähimmäiskirjasinkoosta, joka takaisi luettavuuden. Merkintätekniikoiden kehittymisen ansiosta toimittajille olisi annettava enemmän joustoa sallimalla taitettavien varoitusetikettien laajempi käyttö. Samalla olisi kuitenkin varmistettava varoitusetikettien luettavuus säätämällä vähimmäiskirjasinkoosta ja muotoilua koskevista vaatimuksista.

(12)Asetusta (EY) N:o 1272/2008 on mukautettava digitaalisen tekniikan kehitykseen ja yhteiskunnallisiin muutoksiin digitalisaation alalla. Samalla on varauduttava tulevaan kehitykseen. Digitaaliset merkinnät voisivat tehostaa vaaroista tiedottamisesta erityisesti haavoittuvassa asemassa olevien väestöryhmien ja sellaisten henkilöiden osalta, jotka eivät puhu jäsenvaltion kansallista kieltä. Sen vuoksi on tarpeen sallia vapaaehtoiset digitaaliset merkinnät ja vahvistaa tällaisia merkintöjä koskevat tekniset vaatimukset. Oikeusvarmuuden takaamiseksi on aiheellista täsmentää ne merkinnät, jotka voidaan antaa yksinomaan digitaalisessa muodossa. Tämä mahdollisuus olisi sallittava ainoastaan tiedoille, jotka eivät ole olennaisia käyttäjän turvallisuuden tai ympäristönsuojelun kannalta.

(13)Jotta ainoastaan digitaalisessa muodossa annettavat merkinnät voidaan mukauttaa tekniikan kehitykseen tai kaikkien väestöryhmien digitaalivalmiuksien tasoon unionissa, komissiolle olisi siirrettävä valta antaa delegoituja säädöksiä Euroopan unionin toiminnasta tehdyn sopimuksen 290 artiklan mukaisesti niiden merkintöjen luettelon muuttamiseksi, jotka voidaan antaa ainoastaan digitaalisessa muodossa, ottaen huomioon yhteiskunnan tarpeet sekä ihmisten terveyden ja ympäristön suojelun korkea taso.

(14)Jotta voidaan mukautua teknologisiin muutoksiin ja digitaaliseen kehitykseen, komissiolle olisi siirrettävä valta antaa Euroopan unionin toiminnasta tehdyn sopimuksen 290 artiklan mukaisesti delegoituja säädöksiä, joilla täydennetään asetusta (EY) N:o 1272/2008 täsmentämällä digitaalisia merkintöjä koskevia teknisiä vaatimuksia.

(15)Asetuksessa (EY) N:o 1272/2008 ei tällä hetkellä säädetä erityisistä säännöistä, jotka koskevat yleisölle ja ammattikäyttäjille täyttöasemien kautta toimitettavien aineiden tai seosten merkintöjä ja pakkaamista. Kun otetaan huomioon tuotteiden, mukaan lukien tiettyjen kemikaalien, kuten pesuaineiden, myynti ilman pakkausta jätteen vähentämiseksi ja kestävämpien myyntimuotojen helpottamiseksi, on turvallisuuden ja ihmisten terveyden suojelun varmistamiseksi aiheellista vahvistaa erityiset säännöt ja edellytykset tämäntyyppiselle myynnille ja laatia luettelo vaaraluokista ja -kategorioista, joiden kriteerit täyttävien aineiden tai seosten myynti täyttöasemilla kielletään.

(16)Valmiiksi sekoitettua sementtiä ja märkää betonia lukuun ottamatta asetuksessa (EY) N:o 1272/2008 ei vahvisteta sääntöjä, jotka koskevat yleiseen kulutukseen ilman pakkausta toimitettavien kemikaalien merkintöjä. Oikeudellisen selkeyden ja kansalaisten suojelun parantamiseksi on aiheellista säätää muiden kemikaalien merkinnöistä, kuten huoltoasemilla toimitettavien polttoaineiden, jotka on tarkoitettu pumpattavaksi säiliöihin, joista niitä ei normaalioloissa ole tarkoitus poistaa.

(17)Koska komission delegoidulla asetuksella käyttöön otetut uudet vaaraluokat ja -kriteerit mahdollistavat terveyden ja ympäristön kannalta eniten huolta aiheuttavien aineiden yhdenmukaistetun luokituksen ja merkinnät, niihin olisi yleensä sovellettava yhdenmukaistettua luokitusta ja merkintöjä ja ne olisi lisättävä vaaraluokkien luetteloon, joka sisältää hengitysteitä herkistävät, perimää vaurioittavat, syöpää aiheuttavat ja lisääntymiselle vaaralliset aineet. Hengitysteiden herkistymistä koskeva vaaraluokka olisi jaettava kahteen alakategoriaan, 1A ja 1B, ja aine luokiteltava kyseisiin alaluokkiin yli- tai aliluokituksen välttämiseksi, jos saatavilla on riittävästi tietoa luokitusta varten. Kun otetaan huomioon yhtäältä tieteellisen tietämyksen nopea kehitys ja toisaalta Euroopan kemikaaliviraston, jäljempänä ’kemikaalivirasto’, ja Euroopan elintarviketurvallisuusviranomaisen, jäljempänä ’elintarviketurvallisuusviranomainen’, pitkäaikainen asiantuntemus ja toisaalta jäsenvaltioiden toimivaltaisten viranomaisten rajalliset resurssit laatia yhdenmukaistettuja luokitusehdotuksia, komissiolla olisi oltava oikeus pyytää kemikaalivirastoa ja elintarviketurvallisuusviranomaista laatimaan yhdenmukaistettua luokitusta ja merkintöjä koskeva ehdotus.

(18)Yhdenmukaistettua luokitusta ja merkintöjä koskevien ehdotusten ei tarvitse välttämättä rajoittua yksittäisiin aineisiin, vaan ne voivat koskea samankaltaisten aineiden ryhmää, jos tällainen samankaltaisuus mahdollistaa saman luokituksen kaikille ryhmään kuuluville aineille. Ryhmittelyn tarkoituksena on keventää valmistajien, maahantuojien tai jatkokäyttäjien, kemikaaliviraston ja komission taakkaa aineiden luokituksen ja merkintöjen yhdenmukaistamismenettelyssä. Samalla vältetään aineiden testaaminen silloin, kun samankaltaiset aineet voidaan luokitella yhtenä ryhmänä.

(19)Kemikaalivirastolle toimitettujen ehdotusten avoimuuden ja ennakoitavuuden lisäämiseksi jäsenvaltioiden toimivaltaisia viranomaisia, valmistajia, maahantuojia tai jatkokäyttäjiä olisi vaadittava ilmoittamaan kemikaalivirastolle aikomuksestaan tehdä yhdenmukaistettua luokitusta ja merkintöjä koskeva ehdotus, ja komissiota olisi vaadittava ilmoittamaan kemikaalivirastolle tai elintarviketurvallisuusviranomaiselle esitetystä pyynnöstä laatia tällainen ehdotus. Lisäksi kemikaalivirastoa olisi vaadittava julkaisemaan tiedot tällaisesta aikomuksesta tai pyynnöstä ja päivittämään toimitettua ehdotusta koskevat tiedot aineiden yhdenmukaistettua luokitusta ja merkintöjä koskevan menettelyn kussakin vaiheessa. Samasta syystä toimivaltaista viranomaista, joka saa yhdenmukaistetun luokituksen ja merkintöjen tarkistamista koskevan ehdotuksen valmistajalta, maahantuojalta tai jatkokäyttäjältä, olisi vaadittava ilmoittamaan kemikaalivirastolle päätöksestään hyväksyä tai hylätä tarkistusehdotus, ja kemikaaliviraston olisi jaettava nämä tiedot muiden toimivaltaisten viranomaisten kanssa.

(20)Kriteerit aineiden sisällyttämiseksi asetuksen (EY) N:o 1907/2006 59 artiklan 1 kohdassa tarkoitettuun mahdollisesti sisällytettävien aineiden luetteloon vastaavat tiettyjen, asetuksen (EY) N:o 1272/2008 liitteeseen I sisältyvien vaaraluokkien ja -kategorioiden kriteereitä. Koska mahdollisesti sisällytettävien aineiden luetteloon lisääminen edellyttää erittäin vahvaa näyttöä, kyseisessä luettelossa tällä hetkellä olevat aineet olisi sisällytettävä asetuksen (EY) N:o 1272/2008 liitteessä VI olevan 3 osan taulukkoon 3.

(21)Koska asetuksen (EY) N:o 1107/2009 liitteessä II olevan 3.6.5 ja 3.8.2 kohdan ja komission delegoidun asetuksen (EU) 2017/2100 kriteerit aineiden luokittelemiseksi ihmisten terveyteen ja ympäristöön vaikuttaviksi hormonaalisiksi haitta-aineiksi ja asetuksen (EY) N:o 1272/2008 liitteen I kriteerit aineiden luokittelemiseksi ihmisten terveyteen ja ympäristöön vaikuttaviksi hormonaalisiksi haitta-aineiksi ovat samat, aineet, jotka täyttävät komission asetuksen (EU) 2018/605 ja komission delegoidun asetuksen (EU) 2017/2100 kriteerit aineiden luokittelemiseksi hormonaalisiksi haitta-aineiksi, olisi sisällytettävä asetuksen (EY) N:o 1272/2008 liitteessä VI olevan 3 osan taulukkoon 3 kategoriaan 1 kuuluvina ihmisten terveyteen vaikuttavina hormonaalisina haitta-aineina tai kategoriaan 1 kuuluvina ympäristöön vaikuttavina hormonaalisina haitta-aineina.

(22)Koska asetuksen (EU) N:o 528/2012 5 artiklan 1 kohdan e alakohdassa viitataan asetuksen (EY) N:o 1907/2006 liitteeseen XIII sisältyviin PBT- ja vPvB-kriteereihin tehoaineiden PBT- ja vPvB-ominaisuuksien määrittämiseksi ja koska kyseiset kriteerit vastaavat asetuksen (EY) N:o 1272/2008 liitteeseen I sisältyviä kriteerejä, tehoaineet, jotka täyttävät asetuksen (EU) N:o 528/2012 ja asetuksen (EY) N:o 1907/2006 liitteen XIII mukaiset PBT- ja vPvB-aineiden kriteerit, olisi sisällytettävä asetuksen (EY) N:o 1272/2008 liitteessä VI olevan 3 osan taulukkoon 3. Koska Euroopan parlamentin ja neuvoston asetuksen (EY) N:o 1107/2009 liitteessä II olevaan 3.7.2 ja 3.7.3 kohtaan sisältyvät PBT- ja vPvB-ominaisuudet vastaavat asetuksen (EY) N:o 1272/2008 liitteeseen I sisältyviä ominaisuuksia, tehoaineet, jotka täyttävät asetuksen (EY) N:o 1107/2009 liitteessä II olevan 3.7.2 ja 3.7.3 kohdan kriteerit tehoaineiden luokittelemiseksi PBT- ja vPvB-aineiksi, olisi sisällytettävä asetuksen (EY) N:o 1272/2008 liitteessä VI olevan 3 osan taulukkoon 3.

(23)Koska Euroopan elintarviketurvallisuusviranomainen tai kemikaalivirasto on jo arvioinut johdanto-osan 21 ja 22 kappaleessa tarkoitetut aineet samoin kuin komissio, joka on tehnyt niistä päätöksen, ne olisi sisällytettävä asetuksen (EY) N:o 1272/2008 liitteessä VI olevan 3 osan taulukkoon 3 delegoidulla säädöksellä ilman kemikaaliviraston kuulemista etukäteen asetuksen (EY) N:o 1272/2008 37 artiklan 4 kohdan mukaisesti.

(24)Valmistajat ja maahantuojat ilmoittavat usein samasta aineesta erilaisia tietoja, jotka sisällytetään kemikaaliviraston luokitusta ja merkintöjä koskevaan luetteloon. Joissakin tapauksissa poikkeavat tiedot johtuvat erilaisista epäpuhtauksista, fysikaalisista olomuodoista tai muista eroista, ja ne voivat olla perusteltuja. Muissa tapauksissa poikkeavat tiedot ovat seurausta eroista luokittelussa käytetyissä tiedoissa tai ilmoittajien tai rekisteröijien välisistä erimielisyyksistä, kun tiedot toimitetaan yhdessä asetuksen (EY) N:o 1907/2006 mukaisesti, tai vanhentuneista luokitusnimikkeistä. Näiden seurauksena luokitusten ja merkintöjen luettelo sisältää toisistaan poikkeavia luokituksia. Tämä vähentää luettelon tehokkuutta vaarat kokoavana ja vaaroista tiedottavana välineenä ja johtaa virheellisiin luokituksiin, mikä viime kädessä heikentää asetuksen (EY) N:o 1272/2008 kykyä suojella ihmisten terveyttä ja ympäristöä. Sen vuoksi ilmoittajia olisi vaadittava perustelemaan kemikaalivirastolle poikkeaminen tiukimmasta luokituksesta tai vaaraluokan tiukemman luokituksen käyttöön ottaminen saman aineen osalta. Jotta voidaan puuttua uudempien ja vanhentuneiden luokitusten välisiin eroihin, ilmoittajia olisi vaadittava päivittämään ilmoituksensa kuuden kuukauden kuluessa siitä, kun kyseisen asetuksen 15 artiklan 1 kohdassa tarkoitetun tarkistuksen seurauksena on tehty päätös muuttaa aineen luokitusta ja merkintöjä.

(25)Jotta voidaan lisätä ilmoitusten avoimuutta ja tukea ilmoittajien velvollisuutta päästä sopuun samaa ainetta koskevasta sovitusta ilmoitusnimikkeestä, tietyt kemikaaliviraston luokitusten ja merkintöjen luetteloon ilmoitetut tiedot olisi asetettava maksutta julkisesti saataville. Näihin tietoihin tulisi kuulua ilmoittajien tunnistetiedot, koska tieto siitä, keneen voi ottaa yhteyttä, edesauttaisi pääsemistä sopuun sovitusta nimikkeestä, joka sisällytetään kyseiseen luokitusten ja merkintöjen luetteloon, sanotun kuitenkaan rajoittamatta kaupallisten etujen suojaamista. Kun kyse on valmistajien tai maahantuojien tekemistä ryhmäilmoituksista, olisi oltava riittävää, että tiedot ryhmän muiden jäsenten puolesta toimittaneen ilmoittajan tunnistetiedot asetetaan julkisesti saataville.

(26)Asetuksen (EY) N:o 1272/2008 45 artiklan 1 kohdan mukaan jäsenvaltioiden nimettyjen elinten on saatava asiaan liittyvät tiedot kiireellisistä terveydenhuollon vastatoimista seoksia markkinoille saattavilta maahantuojilta ja jatkokäyttäjiltä, kun markkinoille saatetut seokset on luokiteltu vaarallisiksi niiden terveyteen kohdistuvien tai fysikaalisten vaikutusten perusteella. Jakelijoiden ei tarvitse toimittaa tällaisia tietoja. Kun jakelu tapahtuu rajojen yli jäsenvaltiosta toiseen tai kun jakelijat muuttavat seoksen merkintöjä tai nimeä, nimetyt elimet eivät ilmoitusvelvollisuuden puuttumisen seurauksena saa tarvitsemiaan tietoja, mikä voi estää niitä toteuttamasta asianmukaisia kiireellisiä terveydenhuollon vastatoimia. Tämän tilanteen korjaamiseksi olisi otettava käyttöön myös jakelijoita koskeva velvoite toimittaa kiireellisiin terveydenhuollon vastatoimiin liittyvät tiedot, jos jakelijat jakelevat vaarallisia seoksia muissa jäsenvaltioissa tai jos ne merkitsevät tai nimeävät vaaralliset seokset uudelleen.

(27)Asetuksen (EY) N:o 1272/2008 45 artiklan 3 kohdan mukaan nimettyjen elimien on saatava kaikki tarvittavat tiedot, jotta ne voivat tarjota asianmukaiset kiireelliset terveydenhuollon vastatoimet. Kemikaalivirasto on jo perustanut ja ylläpitää koko unionin tasolla myrkytystietokeskusten ilmoitusportaalia. Auttaakseen joitakin jäsenvaltioita noudattamaan kyseistä asetusta kemikaalivirasto on lisäksi perustanut kiireellisiin terveydenhuollon vastatoimiin liittyviä tietoja sisältävän tietokannan, jota se kehittää ja ylläpitää. Näin ollen kemikaalivirasto pystyisi täyttämään tehtävän vastaanottaa kyseiset tiedot. Jäsenvaltioiden hallinnollisen taakan vähentämiseksi ja mittakaavaetujen hyödyntämiseksi asetuksessa (EY) N:o 1272/2008 olisi säädettävä mahdollisuudesta nimetä kemikaalivirasto asiaankuuluvien tietojen vastaanottamisesta vastaavaksi elimeksi, jos jäsenvaltio niin haluaa.

(28)Jäsenvaltioiden nimettyjen elimien lisäksi komission tai kemikaaliviraston olisi voitava käyttää kiireellisiin terveydenhuollon vastatoimiin liittyviä tietoja tilastollisen analyysin tekemiseen. Tämä täydentäisi aineiden käyttötarkoituksista annettuja tietoja, jotka on toimitettu osana asetuksen (EY) N:o 1907/2006 mukaista rekisteröintiä, samalla kun voitaisiin priorisoida paremmin aineita, joihin sovelletaan asetuksen (EY) N:o 1272/2008 mukaista yhdenmukaistettua luokittelua ja merkintöjä, ja hyödyntää niitä asetuksen (EY) N:o 1907/2006 ja mahdollisesti myös muiden unionin säädösten mukaisissa riskinhallintaprosesseissa.

(29)Asetuksessa (EY) N:o 1272/2008 säännellään yleisesti vaarallisten aineiden ja seosten mainontaa ja säädetään, että vaarallisiksi luokiteltujen aineiden mainonnassa on mainittava kyseisen aineen vaaraluokat tai -kategoriat, ja vaaralliseksi luokitellun seoksen tai luokiteltua ainetta sisältävän seoksen mainonnassa on mainittava varoitusetiketissä ilmoitetut vaaratyypit, jos tällainen mainonta mahdollistaa ostosopimuksen tekemisen näkemättä ensin kyseistä varoitusetikettiä. Tätä velvoitetta olisi muutettava siten, että vaarallisten aineiden ja seosten mainos sisältää kaikki turvallisuuden ja ympäristönsuojelun kannalta tärkeimmät tiedot. Sen vuoksi mainoksessa olisi oltava varoitusmerkki, huomiosana, vaaraluokka ja vaaralausekkeet. Vaarakategoriaa ei tarvitse ilmoittaa, koska se käy ilmi vaaralausekkeesta.

(30)Asetuksessa (EY) N:o 1272/2008 ei viitata nimenomaisesti tarjouksiin eikä etämyyntitarjouksiin. Näin ollen siinä ei puututa etämyyntiin, kuten verkkomyyntiin, liittyviin erityisiin ongelmiin. Mainoksilla tarkoitetaan tarjousta edeltävää vaihetta, kun tiedoilla pyritään edistämään luonnollisen henkilön tai oikeushenkilön viestejä korvausta vastaan tai vastikkeetta, kun taas tarjouksella tarkoitetaan luonnollisen henkilön tai oikeushenkilön kehotusta tehdä ostosopimus. Tämän erottelun tulisi oikeuttaa vaatimus, jonka mukaan tarjouksissa on annettava enemmän tietoja vaaroista kuin mainoksissa. Jotta pysyttäisiin teknologian kehityksen ja uusien myyntitapojen tasalla, Euroopan parlamentin ja neuvoston asetuksen (EU) 2022/2065 31 artiklassa tarkoitettujen, verkossa toimivien markkinapaikkojen tarjoajien suunnittelua koskevia velvoitteita olisi sovellettava asetuksen (EY) N:o 1272/2008 17 artiklassa edellytettyihin merkintätietoihin. Näiden velvoitteiden täytäntöönpanoon sovelletaan asetuksen (EU) 2022/2065 IV luvussa vahvistettuja sääntöjä.